[{"text_idx": "#000000", "text": "Gorenaren epaiaren aurkako elkarretaratzea egingo dute, urriaren 26an, Irun\u0303ean"}, {"text_idx": "#000002", "text": "Auzitegi Gorenaren epaia baloratzeko agerraldia egin dute Altsasuk Gurasoak eta Altsasukoak Aske taldeetako kideek, Irun\u0303eko Katakraken. Txalo eta oihu artean hartu dituzte bertaratutakoek, eta haiek suminduta, haserre mintzatu dira. Epaia \u201castakeria eta zentzugabekeria\u201d dela salatu dute, justizia ekarri beharrean, \u201cinjustizia baieztatu\u201d eta \u201cmuntaia mantendu\u201d duena."}, {"text_idx": "#000004", "text": "Azken hiru urteotako prozesuaren ostean, eta Auzitegi Nazionaletik zein apelazio epaitegitik igaro ondoren, Espainiako justizia sisteman itxaropenerako izan zezaketen azken zirrikitua zen gorenak atzo kaleratu zuen epaia. Baina, gaurko agerraldian nabarmendu duten moduan, epaiak itxaropenak zapuztu, eta zigorrak baieztatu ditu, erabakia irmoa baita; behin betikoa: \u201cTerrorismorik gabe, diskriminazio idelojikrik gabe, baina sekulako kartzela zigorrak ezarriz, erabat neurriz kanpokoak\u201d."}, {"text_idx": "#000005", "text": "Erabakiak \u201cmuntaiaren helburu ilunak\u201d mantendu nahi dituela ere salatu dute, auziaren salbuespen izaeraren atzean parte-hartze politiko, mediatiko eta judizialak baitira, haien hitzetan."}, {"text_idx": "#000006", "text": "Bestalde, eskertu dute hiru urte hauetan izandako elkartasuna; gizartearen salaketari, mobilizazioari eta borrokari esker lortu baita, haien ustez, terrorismoa eta diskriminazio ideologikoa baztertzea."}, {"text_idx": "#000007", "text": "Alde horretatik, aurrera begira ere mobilizatzen jarraitzeko deia zabaldu dute. Lehenengo elkarretaratzea urriaren 26an, larunbatarekin, izango da, arratsaldeko 17:00etan, Irun\u0303eko Justizia Auzitegiaren aurreko plazan."}, {"text_idx": "#000008", "text": "Era berean, azarorako hainbat ekimen ari dira prestatzen, gazteak espetxeratu zituztela hiru urte beteko baitira azaroaren 14an."}, {"text_idx": "#000009", "text": "Azkenik, atzoko kolpea barneratuta, dagoeneko aurrera begira daudela ziurtatu dute, fase berriari begira, gazteen kartzela-baimenetan pentsatzen. Eta, halaber, justiziaren bideetatik ere aurrera jarraituko dutela ziurtatu dute, eta Auzitegi Konstituzionalera zein Estrasburgora joko dutela."}, {"text_idx": "#000010", "text": "FM 98.3ko zein euskalerriairratia.eus webguneko edukiak musu truk entzun, irakur eta ikus ditzakezu."}, {"text_idx": "#000011", "text": "Zuretzako eskari bat dugu: posible baduzu, lagun gaitzazu gero eta eduki gehiago eta hobeak sortzen, Irun\u0303erriko euskaldun ororen eskura jartzeko."}, {"text_idx": "#000012", "text": "Izan ere, zenbat eta komunitate handiagoa, orduan eta proiektu komunikatibo eraginkorragoa."}, {"text_idx": "#000013", "text": "Euskalerria Irratia Iratxe monasterioa 45, ezk. eskailera, 13. ezk. 31011 Irun\u0303ea - Nafarroa (0034) 948 17 01 51 info@euskalerriairratia.eus"}]